‘Yan bindiga sun karbi milyan 68 da babura kafin sakin daliban Islamiyyar Tegina - DCL Hausa\n‘Yan bindiga sun karbi milyan 68 da babura kafin sakin daliban Islamiyyar Tegina\nRahotannin da Daily Trust ta wallafa sun nuna cewa an sako sauran ragowar daliban makarantar Islamiyya ta Tanko Yakasai da ke Tegina jihar Neja bayan kwashe kwanaki 88 a hannun masu garkuwa da su.\nHankulan iyaye dai ya dugunzuma bayan iza keyar yaran da ‘yan bindiga suka yi a ranar 30 ga watan Mayun wannan shekara, suka cigaba da tsare yaran, duk kuwa da kudi tsaba Naira milyan 50 da iyayen yaran suka tattara.\nMajiyar DCL Hausa ta ba da rahoton cewa yara 17 daga 136 da aka sace sun kubuta, inda aka ba da rahoton cewa 6 sun mutu a cikin daji a lokacin da ake tsare da su.\n‘Yan bindigar sun aminta za su saki sauran yaran 116 idan aka biya kudin fansar da suka rage daga milyan 200 zuwa milyan 50. Bayan an yi ganda-ganda, ne aka tattara milyan 50, aka kai musu, suka ce ‘atafau’ ba za su saki yaran ba, har ma suka tsare wanda ya kai kudin shi ma.\nShugaban makarantar Islamiyyar Malam Garba Alhassan ya ce an samu karbo yaran a wani daji wajen Birnin Gwari ta jihar Kaduna. Bayanai sun ce an sako yaran ne bayan an kara kudi Naira milyan 18, da babura sannan aka sako yaran.\nMajiya mai tushe ta ce ‘yan siyasa a karamar hukumar Rafi ta jihar ne suka taimaka da cikon kudaden da aka biya fansar sannan aka sako yaran.\nTags: Niger Tegina\nPrevious: An kama mahaifin da ke lalata da ‘ya’yansa mata a Kano\nNext: Kamfanin mai na NNPC ya ci ribar da bai taba ci ba a shekaru 44\nAbdullahi Garba Jani 3 weeks ago 214